কেঠো মানিকজোড়
কেঠো মানিকজোড় (বৈজ্ঞানিক নাম: Mycteria americana) Ciconiidae (সিকোনিডাই) গোত্র বা পরিবারের অন্তর্গত Mycteria (মাইক্টেরিয়া) গণের অন্তর্গত এক প্রজাতির বড় আকারের জলচর পাখি। পূর্বে প্রজাতিটিকে কেঠো কাস্তেচরা নামে ডাকা হলেও প্রকৃতপক্ষে তা কাস্তেচরা নয়। কেঠো মানিকজোড়ের বৈজ্ঞানিক নামের অর্থ আমেরিকার পেটরা পাখি (গ্রিক mukter = পেটরা; লাতিন: americanus = আমেরিকার)। পাখিটি প্রায় সমগ্র দক্ষিণ আমেরিকা ও উত্তর আমেরিকার কিয়দংশে দেখা যায়। সারা পৃথিবীতে ১ কোটি ৪০ লক্ষ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা কমে যাচ্ছে। তবে আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে।